Delfinen Skywalker er på damejagt. Så kort kan det siges om, hvorfor den ti år gamle handelfin lige nu springer rundt glad og frejdigt i havet ud for Hirtshals. - Han har løsrevet sig fra sin mor og resten af familien, og nu er han på jagt efter en dame. Sådan siger Lars Mikkelsen, der er naturfotograf og manden bag Facebookgruppen Delfiner i Danmark , efter han har set de spektakulære videooptagelser af delfinen i Hirtshals. - En helt vild oplevelse Og delfinen har gjort sig særligt bemærket. Især over for kæresteparret Helene Rasmussen og Jan Lehmann fra Hirtshals, da de, som så mange gange før, tirsdag sejlede ud fra Hirtshals og pludselig så delfinen tæt på båden. - Den var legesyg og sprang rundt tæt på os og ned under båden. Det var en helt vild oplevelse, fortæller Jan Lehnmann om oplevelsen blot en kilometer væk fra havnen i Hirtshals, hvor hans båd ligger. Helene Rasmussen var hurtig til at finde mobiltelefonen frem og filme den store dyr i sit rette element. - Man får sådan en ubeskrivelig følelse af glæde og føler sig heldig at se sådan et dyr hoppe lige foran sig, siger Helene Rasmussen. Hun har nu lagt videoen og billederne af det helt særlige syn på Facebook, og siden har flere hundrede liket og kommenteret på billederne af den legesyg delfin. Skywalker med særligt mærke Og også Lars Mikkelsen, der de senere år har specialiseret sig i blandt andet delfiner, så opslaget på Facebook. Det fik ham til at spærre øjnene op: - Det er Skywalker. Jeg er 100 procent sikker. Han har en hvid plet midt på halens overside, som er lige præcis kendetegnet for ham, fortæller Lars Mikkelsen. Og så tager historien om den legesyg delfin en drejning i retning af Skotland. For Skywalker og hans familie stammer nemlig oprindeligt fra Skotland - og de er lidt af nogle kendis-delfiner. Stammer fra Skotland Lars Mikkelsen opdagede, ved lidt af et tilfælde for knap tre år siden, en flok delfiner i Limfjorden. Det lykkedes ham at få taget en stribe flotte billeder af delfinflokken. Billeder, der nåede hele verden rundt - også til Skotland, hvor en gruppe forskere måbede. For det viste sig, at tre af delfinerne var delfiner, som skotske forskere har fulgt siden 1989, men de seneste år har de været forsvundet fra Skotland. Nu er den skotske gruppe af delfiner spredt for alle vinde, og flere af dem er i Danmark. Heriblandt altså Skywalker. Delfinen Delle ventede fem år Han har i flere år opholdt sig mere eller mindre fast i Thyborøn sammen med sin mor, søster og tante - dog med enkelte smutture ud på egen hånd. Men siden januar har han været væk fra Thyborøn og ikke med sikkerhed set siden nu. Ifølge Lars Mikkelsen er formålet med springturen væk fra familien enkel; han vil finde sig en mage. - Der er med sikkerhed andre delfiner i området, og det er dem, han er interesseret i. Han er ude for at finde sig en kæreste, som han måske vil lokke med til Thyborøn, eller måske vil han slå sig ned i Hirtshals, siger Lars Mikkelsen. Og Skywalker er ifølge Lars Mikkelsen ud af en familie med stor tålmodighed, når det handler om dating-markedet; for Skywalkers bror, delfinen Delle, ventede fem år i Svendborg på at finde sig en hun-delfin, inden han gav op og svømmede videre til Travemünde. Sejl gerne ud - men lad være at jagte Lars Mikkelsen håber, at den særlige legesyge delfin Skywalker skaber lidt opmærksomhed om delfiner i det hele taget. Og han under enhver at komme tæt på og se delfinen i sit rette element. - Han vil elske at få selskab på vandet, men man skal huske på, at man ikke lige gasser op tæt på ham, og man må heller ikke jagte ham eller omringe ham, lyder det fra Lars Mikkelsen.
Han har været forsvundet fra sin mere eller mindre faste hjemstavn i Thyborøn siden januar. Nu er handelfinen Skywalker dukket op i Hirtshals.